Document ID: 32002R2381

Kommissionens forordning (EF) nr. 2381/2002
af 30. december 2002
om ændring af forordning (EF) nr. 2342/1999 om gennemførelsesbestemmelser for Rådets forordning (EF) nr. 1254/1999 om den fælles markedsordning for oksekød, for så vidt angår præmieordningerne
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 1254/1999 af 17. maj 1999 om den fælles markedsordning for oksekød(1), senest ændret ved Kommissionens forordning (EF) nr. 2345/2001(2), særlig artikel 6, stk. 7, og artikel 10, stk. 3, og
ud fra følgende betragtninger:
(1) Når det gælder ammekopræmien, indeholder artikel 29a i Kommissionens forordning (EF) nr. 2342/1999(3), senest ændret ved forordning (EF) nr. 1830/2002(4), en regel for afrunding af antallet af dyr ved beregningen af minimums- eller maksimumsantallet af kvier, udtrykt i procent. Anvendelsen af denne regel forfordeler producenter, som er underlagt ordningen i artikel 10 i forordning (EF) nr. 1254/1999, sådan som denne skal anvendes for 2003. For at alle producenter kan blive behandlet på samme måde, bør der derfor fastsættes nærmere bestemmelser for anvendelsen af denne regel i den pågældende periode, specielt for fastsættelsen af antallet af kvier, når en præmieansøgning vedrører et antal svarende til to dyr.
(2) Forordning (EF) nr. 2342/1999 bør ændres i overensstemmelse hermed.
(3) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Oksekød -
UDSTEDT FØLGENDE FORORDNING:
Artikel 1
I artikel 29a i forordning (EF) nr. 2342/1999 indsættes som stk. 2:"Uanset stk. 1 gælder det ved anvendelse i 2003 af ordningen i artikel 10 i forordning (EF) nr. 1254/1999, at antallet af præmieberettigede kvier fastsættes til en kvie, hvis præmieansøgningen vedrører et antal svarende til to dyr."
Artikel 2
Denne forordning træder i kraft på dagen for offentliggørelsen i De Europæiske Fællesskabers Tidende.
Den anvendes fra den 1. januar 2003.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 30. december 2002.

Labels: 10
17
6